b'\n_START_ARTICLE_\nSveti Jernej nad Muto\n_START_SECTION_\nGeografija\n_START_PARAGRAPH_\nDo naselja s samotnimi kmetijami na pobo\xc4\x8djih in vikendi pod vrhom kopastega hriba pelje delno asfaltirana gozdna cesta. Od lokalne ceste ob Mu\xc4\x8dki Bistrici, ki so jo na avstrijski strani pregradili z nasipnim jezom za hidroelektrarno Golica, se odcepi gozdna cesta, ki se dviga proti severu na osrednji del Kozjaka. Na vrhu 1038 m visokega kopastega hriba stoji cerkev svetega Jerneja. V bli\xc5\xbeini pod cerkvijo je nekaj doma\xc4\x8dij in manj\xc5\xa1i hotel Herk, v katerem sprejemajo skupine. Pri Primo\xc5\xbeevi doma\xc4\x8diji, mimo katere vodi Kozja\xc5\xa1ka planinska pot od Maribora do Dravograda, stojijo \xc5\xa1tiri lipe. Pri doma\xc4\x8diji I\xc5\xbeek raste pet lip, najdebelej\xc5\xa1a ima obseg 870 cm. Urejene so pohodne in kolesarske poti. Naselje se je po 2. svetovni vojni do leta 1993 imenovalo Branik nad Muto.\n_START_SECTION_\nCerkev svetega Jerneja\n_START_PARAGRAPH_\nCerkev svetega Jerneja se v starih listinah prvi\xc4\x8d omenja leta 1382. Je ena najstarej\xc5\xa1ih cerkva v Dravski dolini. Stoji na jasi na vrhu kopastega hriba. Pred postavitvijo dr\xc5\xbeavne meje med Kraljevino Srbov, Hrvatov in Slovencev in Avstrijo leta 1919 je imela velik pomen za kmete, drvarje in oglarje z Jerneja in Radvanja (sedaj nem. Rothwein). Zavetnik Sveti Jernej stoji kot baro\xc4\x8dni kip v glavnem oltarju. Freske v prezbiteriju iz gotskega obdobja so bile v celoti zakrite ter kasneje obnovljene. Leta 1982 je bila notranjost obnovljena in na Lepo nedeljo je cerkev obhajala 600-letnico. V letih 1998 in 1999 pa je bila obnovljena vsa zunanjost: nova streha na ladji cerkve, fasada, okna, \xc5\xbelebovi in drena\xc5\xbea. Vsako leto je tu slovesna ma\xc5\xa1a s procesijo na Jernejevo nedeljo, to je nedelja pred ali po 24. avgustu.\n_START_SECTION_\nPotresna opazovalnica\n_START_PARAGRAPH_\nPotresna opazovalnica Branik nad Muto, mednarodna oznaka BISS, je ena od 28-tih opazovalnic dr\xc5\xbeavnega omre\xc5\xbeja potresnih opazovalnic v Sloveniji. Opazovalnica je postavljena v stanovanjski hi\xc5\xa1i Sveti Jernej nad Muto \xc5\xa1t. 6 na nadmorski vi\xc5\xa1ini 490 m (koordinate 46.6479 N, 15.1270 E) in bele\xc5\xbei seizmi\xc4\x8dne pojave v bli\xc5\xbeini jezu Soboth (slov. Sobota), ki je bil zgrajen na \xc5\xa1tajersko-koro\xc5\xa1ki de\xc5\xbeelni meji na vi\xc5\xa1ini okoli 1000 m za hidroelektrarno Golica.'